FI Euroopan unionin virallinen lehti C 279/9

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

(2006/C 279/03)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

5 artiklassa ja 17 artiklan 2 kohdassa tarkoitettu rekisteröintihakemus

”BAREGES-GAVARNIE”

EY nro: FR/PDO/005/0306/30.7.2003

SAN ( X ) SMM ( )

Tämä yhteenveto on laadittu ainoastaan tiedotustarkoituksiin. Hakemuksen täydelliset tiedot löytyvät eritelmästä, joka on saatavissa kohdassa 1 ilmoitetuilta kansallisilta viranomaisilta ja Euroopan komissiolta (1).

1. Jäsenvaltion toimivaltainen viranomainen

Nimi: Institut National des Appellations d'Origine Osoite: 51, Rue d'Anjou F-75008 Paris Puhelin: (33) 153 89 80 00 Faksi: (33) 142 25 57 97 Sähköposti: info@inao.gouv.fr

2. Hakijaryhmittymä

Nimi: Association Interprofessionnelle du Mouton Barèges-Gavarnie Osoite: Maison des Associations — Soucastets F-64120 LUZ SAINT-SAUVEUR Puhelin: (33) 562 92 32 16 Faksi: — Sähköposti: — Kokoonpano: tuottaja/jalostaja ( X ) muu ( )

3. Tuotelaji

Luokka 1.1. Tuore liha (ja muut tuoreet eläimenosat)

4. Eritelmä (yhteenveto 4 artiklan 2 kohdan edellytyksistä)

4.1 Nimi: ”Barèges-Gavarnie”

4.2 Kuvaus: Täysikasvuisen lampaan, 2–6-vuotiaan uuhen tai yli 18-kuukautisen kastroidun pässin (”doublon”) tuore liha.

Uuhen ruho painaa vähintään 22 kilogrammaa ja kastroitujen pässien vähintään 23 kilogrammaa.

Ruho on hoikkalinjainen, koivet pitkät ja sileät, satula leveä pohjastaan. Pintarasva, rasvavaha, on hyvin valkoinen.

Lihan väri on tumman punainen, voimakas, kirkas ja kiiltävä. Se on täplikäs ilman liikarasvaa. Lihassa ei ole lampaanlihan voimakasta hajua eikä villarasvaa.

4.3 Maantieteellinen alue: Liha saadaan eläimistä, jotka ovat syntyneet seuraavista Hautes-Pyrénées'n departementin kunnista muodostuvalla maantieteellisellä alueella ja jotka on kasvatettu ja teurastettu siellä: Barèges, Betpouey, Chèze, Esquièze-Sère, Esterre, Gavarnie, Gèdre, Grust, Luz-St-Sauveur, Saligos, Sassis, Sazos, Sers, Viella, Viey, Viscos, Vizos ja osa Cauterets'n kunnasta.

Tällä maantieteellisellä tuotantoalueella on määritetty ”kesäalue”, jolla eläinten on pakko oleilla kesäkaudella.

4.4 Alkuperätodisteet: Kukin toimija antaa INAO:lle soveltuvuusselvityksen. Sen perusteella INAO pystyy tunnistamaan kaikki nimityksen toimijat.

Lammaskatraat koostuvat eläimistä, jotka on tunnistettu nimityksen eritelmässä. Soveltuville eläimille laitetaan molempiin korviin merkki ennen niiden ensimmäistä kesälaidunnusta vuoristossa.

Kukin kasvattaja pitää yllä rekisteriä, jota kutsutaan ”soveltuvien eläinten luetteloksi”.

Katraasta teurastamoon toimitettavan soveltuvaksi todetun eläimen mukana seuraa kasvattajan täyttämä poissiirtolomake.

Teurastamot pitävät yllä tulo- ja lähtörekisterejä, joista voidaan tarkistaa lampaiden ja lihan alkuperä ja määränpää.

Edellä mainitut rekisterit ovat valvontaviranomaisten käytössä.

Ainoastaan ruhoille, joissa on eläimen erityinen tunnistusmerkki, tehdään aistinvarainen tutkimus. Nimityksen eritelmän mukaiset ruhot merkitään molemmin puolin musteleimanauhalla, jossa on jatkuva ”B-G”-merkintä.

Ruhossa ja siitä leikatuissa paloissa on etiketti, jonka avulla liha voidaan tunnistaa.

4.5 Tuotantomenetelmä: Eläinten on oltava 4.3 kohdassa täsmennetyllä maantieteellisellä alueella syntyneitä, kasvatettuja ja teurastettuja.

Rotu ja katras

Katraissa saa olla ainoastaan barégeoise-rodun lampaita. Geneettisen valinnan on oltava vapaan vuoristolaidunkauden käytännön mukaista. Tilan koko lammaskatraan on vastattava nimityksen eritelmää. Jokaisessa katraassa on oltava ainakin yksi barégeoise-rotuinen pässi 50 uuhta kohti, ja siinä on oltava uuhien kokonaismäärään nähden vähintään 20 prosenttia kastroituja pässejä (”doublon”) kaikista ikäluokista. Kasvattajan on säilytettävä omasta katraastaan saamiansa katraan uudistamiseen tarkoitettuja karitsoja vähintään 30 prosenttia suhteessa uuhien määrään. Jokaisen eläimen on oltava tilan karjakannassa jatkuvasti vähintään 12 kuukauden ajan. Astutuksen on oltava luonnollista. Kastrointi tehdään sen jälkeen, kun kivekset ovat laskeutuneet kivespussiin.

Katraan hoito ja laiduntamiskäytännöt

Eläinten kasvatus tapahtuu vuodenaikojen ja ruohonkasvun rytmissä laidunten korkeuden ja sijainnin mukaan. Eläinten kokonaismäärää tilalla saa olla enintään 1,4 nautayksikköä hehtaaria kohden siten, että kesälaitumilla ja alangolla oleiluun lasketaan enintään 180 päivää vuodessa. Nurmia käytetään niittoon tai laiduntamiseen. Ikivanhan käytännön mukaan eläinten elossa on vuodessa neljä toistaan seuraavaa kautta.

Talvikausi: marraskuun alusta maaliskuun loppuun eläimet oleilevat tilan alavimmalla kohdalla olevissa lampoloissa, jotka sijaitsevat kylien läheisyydessä. Eläinten on päästävä laiduntamaan niittonurmille heti sääolojen sen salliessa.

Välikausi: kevään ja syksyn välikausina eläimet oleilevat ja laiduntavat vuorten keskivaiheilla sijaitsevilla ”välialueilla” eli vuoristomaja-alueilla (”zone de granges foraines”). Alueet ovat 1 000–1 800 metrin korkeudessa. Jokaisella kasvattajalla on oltava laidunalue näillä välialueilla.

Laidunkausi vuoristossa: kesällä toukokuusta lokakuuhun. Eläimet siirretään ”vuoristolaitumille”, jotka sijaitsevat 1 500–2 800 metrin korkeudessa ja jotka on määritelty. Laidunkausi vuoristossa on pakollista koko katraalle vähintään 15. päivästä kesäkuuta 31. päivään elokuuta. Tämä ei kuitenkaan koske teurastettavaksi vietäviä eläimiä. Vuoristolaitumella eläimet laiduntavat täysin vapaasti päivät ja yöt saadakseen riittävästi ravintoa kasvua ja lihomista varten. Nimityksen saadakseen eläinten on oltava ollut ainakin kahdesti laidunkaudella vuoristossa. Kastroituja pässejä (”doublon”) ei saa toisena vuoristolaidunkautena teurastaa ennen heinäkuun 1. päivää.

Luonnonvaraisen kasviston monimuotoisuuden säilyttämiseksi eläintiheys saa vuoristolaitumella olla enintään 0,5 nautayksikköä hehtaarilla, kaikki eläinlajit mukaan luettuina.

Ruokinta

Ruokinta koostuu pääasiassa laiduntamisesta ulkona niittonurmilla, yhteisillä alankolaitumilla ja vuoristolaitumilla.

Talvikaudella ruokinnassa käytetään pääasiassa tuotantoalueelta kerättyä heinää ja odelmaa. Jos talvirehuvarastot ovat riittämättömät, kuivarehua saa ostaa tuotantoalueen ulkopuolelta siten, että sillä katetaan enintään 20 prosenttia katraan talvikauden rehutarpeesta. Uuhille ja kastroiduille pässeille saa antaa kuivarehun lisäksi viljaa kokonaisina jyvinä tai rouhittuna. Väli- ja vuoristolaidunkaudella sallitaan ainoastaan laiduntaminen. Lampaiden ja vasta karitsoineiden uuhien ruokinnassa sallitaan joitakin poikkeuksia.

Tilalla ei saa käyttää osittain tai kokonaan käyneitä rehuja kuten säilö- tai paalirehua. Tiloilla, joilla kasvatetaan nautakarjaa täysin lammaskatraasta erillään, voidaan kuitenkin nautoja ruokkia tällaisella rehulla INAO:n vuosittain antamalla luvalla.

Ainoat sallitut lisäaineet ravinnossa ovat vitamiinit, hivenravinteet ja nuolemiskiviin tai alle 4-kuukautisille eläimille tarkoitettuihin täysravinteisiin sisältyvät tekniset lisäaineet.

Teurastus

Eläinten suojelemiseksi liialliselta stressiltä ja lihan paremman laadun varmistamiseksi eläinten kuljetus lastauksen lopusta purkamisen aloittamiseen teurastamolla saa kestää enintään tunnin. Teurastuksen on tapahduttava enintään 15 tunnin kuluttua kuljetusvälineestä purkamisesta. Nylkeminen ja sisäelinten poisto tehdään erityisen huolellisesti, jotta vältetään pintarasvan poistaminen ja ruhojen likaantuminen. Ruhoja ei pestä. Kokonaiset ruhot pikajäähdytetään 4–6 oC:n lämpötilassa vähintään 24 tunnin ajan hyvin tuuletetussa jäähdytystilassa.

4.6 Yhteys maantieteelliseen alkuperään: Maantieteellinen alue on suljettu ja vaikeakulkuinen, koska laakso on varsin eristynyt talvella. Ihmisten on täytynyt oppia elämään siellä lähes omavaraisesti ja hyödyntämään käytössään olevia luonnonvaroja mahdollisimman hyvin.

Pinnanmuodostuksen rajoittamana alueella on erikoinen mannerilmastoon taipuva suojainen valtameri-ilmasto, jolle on tyypillistä valoisuus ja kuivat kaudet, jotka suosivat heinänkorjuuta. Lämpötilan ja pilvisyyden vaihtelusta johtuva kasvuston vertikaalisuus näkyy maisemassa selvästi. Näiden merkittävien ympäristörajoitteiden vuoksi kasvattajat ovat hyödyntäneet eri korkeustasoja eri kausina ja ovat siten muuttaneet alkuperäisen ekosysteemin viljely-metsänhoito-laiduntamissysteemiksi, joka on jättänyt jälkensä maisemaan aukeina nurmikkotyyppisinä alueina, joilla on erittäin monipuolista alkuperäiskasvustoa.

Tämän kasvatusmenetelmän laiduntamiskäytännössä hyödynnetään mahdollisimman hyvin kolme korkeustasoa: laakson pohjia talvisin, välialueita kesäisin ja syksyisin ja laidunkautta vuoristossa kesäisin. Etusijalla on jatkuva laiduntaminen, erityisesti laidunkaudella vuoristossa, jolloin lampaat laiduntavat täysin vapaasti päivin ja öin. Lampaanlihan tuotannolla säilytetään vastaavasti luonnonympäristöä. Kasvatusmenetelmä on säilynyt myös lampaanlihan kysynnän vuoksi.

”Barèges-Gavarnie”-nimityksen liha perustuu paikalliseen barégeoise-rotuun, jota esiintyy ainoastaan nimityksen maantieteellisellä alueella. Se kuuluu Keski-Pyreneiden maatiaisrotuihin. Se soveltuu täysin morfologisesti, metabolisesti ja käytöksellisesti ympäristöönsä sekä vuoriston eri korkeuksissa tapahtuvaan kasvatukseen, erityisesti vuoristolaiduntamiseen, ja täysikasvuisen lampaan lihatuotannon tavoitteisiin. Se on ”Barèges-Gavarnie”-lihaan soveltuvin rotu, koska se karitsoi luontaisen karitsointiajan ulkopuolella ja kestää sääolot, sen laumakäyttäytyminen mahdollistaa täysin vapaan laidunkauden korkealla vuoristossa, se kestää ravinnon vähyyden talvisin ja lihoo ruoholla.

Rodun täysikasvuisten lampaiden lihan nimitykselle tyypilliset erityispiirteet johtuvat näistä laiduntamiskäytännöistä, erityisesti vapaasta vuoristolaiduntamisesta.

4.7 Valvontaelin:

Nimi: I.N.A.O. Osoite: 51, Rue d'Anjou F-75008 Paris Puhelin: (33) 153 89 80 00 Faksi: (33) 142 25 57 97 Sähköposti: info@inao.gouv.fr Nimi: D.G.C.C.R.F. Osoite: 59, Bd V. Auriol F-75703 Paris Cedex 13 Puhelin: — Faksi: — Sähköposti: —

4.8 Merkinnät: Ruho on merkittävä elintarvikemusteleimalla tehtävällä tunnistusnauhalla, jossa on jatkuva ”B-G”-merkintä koko matkalta ruhon molemmin puolin.

Ruhojen ja leikattujen osien mukana seuraa etiketti, jossa on seuraavat tiedot:

alkuperänimitys,

maininta ”Appellation d'Origine Contrôlée” (suojattu alkuperänimitys) tai ”AOC”,

maininta ”doublon”, jos liha on saatu yli 18-kuukautisista kastroiduista pässeistä,

eläimen tunnistenumero,

teurastuspäivämäärä,

kasvattajan nimi selkeästi,

leikkaamon tai teurastamon nimi ja osoite,

maininta ”la carcasse ne peut être découpée avant une durée de 5 jours à compter de la date d'abattage” (ruho voidaan leikata vasta viiden päivän kuluttua teurastuksesta).

4.9 Kansalliset vaatimukset: Décret relatif à l'Appellation d'Origine Contrôlée ”Barèges-Gavarnie” (Suojattua alkuperänimitystä koskevan asetuksen mukainen)

(1) Euroopan komissio, Maatalouden ja maaseudun kehittämisen pääosasto, Maataloustuotteiden laatupolitiikan yksikkö, B-1049 Bryssel.